טריגון נקוד

טְרִיגוֹן נָקֹד (שם מדעי: Himantura uarnak) הוא מין של טריגון ענקי החי במימי האזור האינדו-פסיפי ממזרח אפריקה עד חופי אוסטרליה, גינאה החדשה וטאיוואן. הוא גם היגר למי הים התיכון ונמצא גם בחופי ישראל. טריגון זה שייך לסוג Himantura, בו גם טריגון הנהרות הענק מנהרות אינדונזיה.

אורכו של הטריגון הנקוד מעל 6 מטרים, מוטת סנפיריו 2 מ' ומשקלו 120 קילוגרם בממוצע. זהו דג שטוח גדול בעל סנפירים גדולים דמויי-כנפיים העוזרים לו לרחף במים. פלג הגוף העליון אפור ומכוסה נקודות, מהם קיבל את שמו. הזנב דק וארוך ובקצהו עצם דוקרנית. לדג עיניים בולטות לבנות מפלג גופו העליון והפה מצוי בצידו התחתון והוא מכיל שיניים רבות.

הטריגון ניזון על קרקעית הים מיצורי ים קטנים שונים כמו סרטנים, חסילוני גמל שלמה, צדפות, חלזונות, מיני תולעים ודגי גרם קטנים. שאר הזמן הוא מעדיף לנוח קבור בחול הימי. הוא מצוי בשוניות אלמוגים, לגונות, חופים חוליים וסלעיים, עשבי ים ולעיתים יימצא גם בין מנגרובים או אף במים מתוקים לפרקים קצרים. נקבת הטריגון נמצאת בהריון במשך שנה שלמה ואז משריצה 1–5 טריגונים קטנים.

טריגון זה נפגע בידי האדם עקב ציד ועקב פגיעה בבית גידולו והוא נמצא בסכנת הכחדה.

קישורים חיצוניים

הערות שוליים

בעלי חיים שתוארו ב-1789
טקסונים שתוארו בידי יוהאן פרידריך גמלין
טריגוניים
ארץ ישראל: בעלי חיים ארסיים
מיני בעלי חיים פולשים בישראל
דגי הים התיכון
דגי ים במזרח אפריקה
מגה-פאונה של האוקיינוס השקט
מגה-פאונה של האוקיינוס ההודי